**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO „DĖL PAREIGINĖS ALGOS PASTOVIOSIOS DALIES KOEFICIENTŲ PATVIRTINIMO ŠVIETIMO ĮSTAIGŲ VADOVAMS“**

**1. Sprendimo projekto esmė, tikslai ir uždaviniai.**

Šiuo sprendimo projektu prašome nustatyti pareiginės algos pastoviosios dalies koeficientą tiems Klaipėdos miesto švietimo įstaigų vadovams, kuriems nuo 2017 m. rugsėjo mėnesio keitėsi duomenys, lemiantys pareiginės algos pastoviosios dalies koeficiento kitimą, kaip numatyta Lietuvos Respublikos valstybės ir savivaldybių įstaigų darbuotojų darbo apmokėjimo įstatyme (toliau – Darbo apmokėjimo įstatymas).

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas gavus rugsėjo mėnesį įstaigų vadovų prašymus su informacija apie pasikeitusius duomenis ir įvertinus įstaigų vadovų pastoviosios dalies koeficiento dydžio atitikimą nustatytiems teisės aktams.

Vadovaujantis Darbo apmokėjimo įstatymo 5 priedu, įstaigos vadovo pareiginės algos apskaičiavimas priklauso nuo ikimokyklinių ar priešmokyklinių grupių arba mokinių skaičiaus, pedagoginio darbo stažo, turimos vadybinės kvalifikacinės kategorijos ir kt. Darbo apmokėjimo įstatymo 5 priede pagal išvardintus kriterijus yra reglamentuotos ikimokyklinio ugdymo, bendrojo ugdymo, neformaliojo vaikų švietimo ir kitų švietimo įstaigų vadovų pareiginės algos pastoviosios dalies koeficientų ribos.

Atsižvelgiant į tai, pagal įvykusius pokyčius reikalinga perskaičiuoti įstaigų vadovų koeficientus. Trys lopšelių-darželių vadovai įgijo aukštesnes vadybines kategorijas, vienam vadovui padidėjo grupių skaičius lopšelyje-darželyje, o neformaliojo ugdymo (sporto) įstaigų vadovams pastoviosios dalies koeficientai nesiekė numatyto šakutės vidurkio, todėl įstaigų vadovams turi būti perskaičiuoti pastoviosios dalies pareiginės algos koeficientai. Dviem įstaigų vadovams pastoviosios dalies koeficientai mažėja, nes pasikeitė įstaigos statusas (mokykla darželis „Pakalnutė“ reorganizuota į lopšelį-darželį „Pakalnutė“), sumažėjo grupių skaičius lopšelyje darželyje „Giliukas“, nebeliko vaikų su spec. poreikiais grupės. Šie vadovai pateikė prašymus ir sutiko su pareiginės algos mažėjimu, paliekant maksimalią koeficiento ribą, kaip nurodyta Darbo apmokėjimo įstatymo 5 priede.

**3. Kokių rezultatų laukiama.**

Pagal Darbo apmokėjimo įstatymo 5 priede reglamentuotas nuostatas ir įstaigų pasikeitimus ar siekiant atitikimo nustatytiems teisės aktams bus perskaičiuoti pareiginės pastoviosios dalies koeficientai švietimo įstaigų vadovams

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra

**6. Lėšų poreikis sprendimo įgyvendinimui.**

Lėšos skiriamos iš įstaigų darbo užmokesčiui skirtų asignavimų.

**7. Galimos teigiamos ar neigiamos sprendimo priėmimo pasekmės.**

Šiuo sprendimo projektu įstaigų vadovams bus nustatyti tarnybinio atlyginimo pastoviosios dalies koeficientai pagal Darbo apmokėjimo įstatymo 5 priede reglamentuotas nuostatas.

PRIDEDAMA:

1. Teisės aktų išrašas, 1 lapas.
2. Įstaigų vadovų tarnybinio atlyginimo skaičiavimo lentelės, 2 lapai.

Personalo skyriaus vedėja Inga Gelžinytė-Litinskienė